b'\n_START_ARTICLE_\nDenis & Denis\n_START_SECTION_\nPovijest sastava\n_START_PARAGRAPH_\nNakon \xc5\xa1to se sastav Vrijeme i zemlja raspao po\xc4\x8detkom 1980-ih, Davor Tolja (1957.) osniva postavu Toljina funk-selekcija s kojom 1982. godine nastupa na Ri-rocku. Sastav su \xc4\x8dinili Davor Tolja i Marina Perazi\xc4\x87 te njih dvoje 1982. godine osnivaju pop duet kojeg nazivaju Denis & Denis. Marina je prije toga pjevala u zboru "Jeka primorja", dok je na fakultetu gdje je studirala gra\xc4\x91evinu bila \xc4\x8dlanica mulitmedijalnog sastava Sigma Tau._NEWLINE_Sastav Denis & Denis je vrlo brzo postigao uspjeh, za \xc5\xa1to su bili zaslu\xc5\xbeni efektni demo snimci i Marinin seksipilan vokal. Gotovo su preko no\xc4\x87i osvojili sve ve\xc4\x87e radio postaje u biv\xc5\xa1oj Jugoslaviji. Prvi nastup imali su krajem 1982. godine u rije\xc4\x8dkoj Dvorani mladosti kao predizvo\xc4\x91a\xc4\x8di sastavu Boa, dok 1983. godine dobivaju veliku medijsku pozornost. Sljede\xc4\x87e godine objavljuju svoj prvi studijski album pod nazivom \xc4\x8cuvaj se!, kojeg je najavio hit singl "Program tvog kompjutera" (B-strana skladba "No\xc4\x87"). Materijal se sastojao od kolekcije potencijalnih hit-singlova te je te\xc5\xa1ko neki izdvojiti jer su svi bili favorit. \xc4\x8cuvaj se je od strane publike u \xc4\x8dasopisu "Rock" progla\xc5\xa1en najboljim albumom u 1984. godini po mi\xc5\xa1ljenju kritike i publike. Na snimanju materijala gostovali su Massimo Savi\xc4\x87 (gitara), Zoran Prodanovi\xc4\x87 (vokal) i Edi Kralji\xc4\x87 (vokal), dok su producenti bili Davor Tolja i Andrej Ba\xc5\xa1a. Po objavljivanju albuma slijedi velika medijska pozornost za sastavom, gdje se ni\xc5\xbeu televizijski nastupi, dok rje\xc4\x91e nastupaju u \xc5\xbeivo._NEWLINE_Sljede\xc4\x87e godine Tolja odlazi na odslu\xc5\xbeenje vojnoga roka, a tijekom njegovog redovnog dolaska snimaju mini LP Ja sam la\xc5\xbeljiva. U verziji koja je iza\xc5\xa1la na kazeti nalaze se dvije demo snimke koje je Tolja snimio jo\xc5\xa1 1982. godine. Ovim albumom posti\xc5\xbeu jo\xc5\xa1 ve\xc4\x87u popularnost, a kao velike hit-skladbe izme\xc4\x91u ostalih isti\xc4\x8du se se "Voli me jo\xc5\xa1 ovu no\xc4\x87", "Ja sam la\xc5\xbeljiva" i "Soba 23" za koju je snimljen eroti\xc4\x8dni video uradak. U spotu zajedno s Marinom Perazi\xc4\x87 pojavljuje se i Edi Kralji\xc4\x87, koji je mijenjao Tolju dok je ovaj bio na odslu\xc5\xbeenju vojnoga roka. Kao tekstopisci na pjesmama potpisuju se Alka Vuica, Domenika Vani\xc4\x87 i Mladen Popovi\xc4\x87. Na kraju godine od \xc4\x8dasopisa "Rock" pokupili su niz priznanja od kojih su neki najbolji video za pjesmu "Ja sam la\xc5\xbeljiva" te progla\xc5\xa1enje Marine Perazi\xc4\x87 najseksipinijom i najpopularnijom pjeva\xc4\x8dicom godine. Nakon toga Marina Perazi\xc4\x87 i novosadski glazbenik Rex Ilusivii snimaju njegovu skladbu "Plava jutra", ali ona nikada nije objavljena._NEWLINE_Davor Tolja vra\xc4\x87a se iz JNA 1985. godine. Sastav nastupa kao trio (Tolja-Perazi\xc4\x87-Kralji\xc4\x87), naj\xc4\x8de\xc5\xa1\xc4\x87e po festivalima. U sklopu "Mirodroma" pojavljuju se na poljudskom stadionu u Splitu, a potom i na MESAM-u gdje izvode vrlo zapa\xc5\xbeenu skladbu "Oaze snova". Marini je na MESAM-u tako\xc4\x91er uru\xc4\x8dena nagrada za najbolju pjeva\xc4\x8dicu godine. Nastupaju na kvalifikacijama za pjesmu Eurovizije u Pri\xc5\xa1tini, gdje su osvojili tre\xc4\x87e mjesto sa skladbom "Bra\xc4\x87a Grimm i Andersen"._NEWLINE_U rujnu 1986. godine Marina Perazi\xc4\x87 odlazi iz sastava i kratko se posve\xc4\x87uje svojoj solo karijeri. Sljede\xc4\x87e godine objavljuje svoj samostalni album pod nazivom Marina na kojemu se najvi\xc5\xa1e isti\xc4\x8de skladba koja se i danas \xc4\x8desto \xc4\x8duje na radio postajama, "Kola\xc4\x8di\xc4\x87i". Na albumu se kao tekstopisci pojavljuju Alka Vuica i Marina Tucakovi\xc4\x87, dok je producent bio Mato Do\xc5\xa1en._NEWLINE_Davor Tolja i Edi Kralji\xc4\x87 nastavljaju djelovati kao Denis & Denis, te okupljaju koncertnu postavu i prelaze na rock. Album Budi tu objavljuju 1988. godine na kojemu se izdvajaju skladbe "Miris krila an\xc4\x91ela", "Bio sam dijete" i "Bengalski tigar". Tekstove potpisuju Davor Tolja, Edi Kralji\xc4\x87, Bora \xc4\x90or\xc4\x91evi\xc4\x87 i Mladen Popovi\xc4\x87. Nakon niza odr\xc5\xbeanih koncerata na kojima je promoviran album, Denis & Denis iste godine prestaje s radom.\n_START_SECTION_\nNakon raspada sastava\n_START_PARAGRAPH_\nMarina Perazi\xc4\x87 nakon \xc5\xa1to je iza\xc5\xa1la iz skupine Denis & Denis i objavila svoj samostalni album Marina, 1988. godine odlazi u Sjedinjene Dr\xc5\xbeave. \xc5\xbdivjela je u izvanbra\xc4\x8dnoj vezi s Ivanom Feceom Fir\xc2\xad\xc4\x8di\xc2\xadjem (bubnjar kultne beogradske skupine Ekatarina Velika), te rodila dvije k\xc4\x87erke Miju (1993.) i  Lunu (1995.). Godine 1997. prekida vezu s Feceom i vra\xc4\x87a se u Hrvatsku. U novije vrijeme bila je sudionica hrvatske i srpske verziji reality showa Farma._NEWLINE_Nakon \xc5\xa1to je Denis & Denis prestao s radom Davor Tolja se posve\xc4\x87uju studijskom radu kao producent i snimatelj. Godine 1990. objavljuje svoj solo album Stari ma\xc4\x8dak, na kojemu mijenja svoj stil i okre\xc4\x87e se pop glazbi. U Portoro\xc5\xbeu 1991. godine dobio je prvu nagradu za aran\xc5\xbeman. U to vrijeme osniva rije\xc4\x8dki Band Aid Rijeka mira, s kojim snima skladbe "Bedem ljubavi" i "Sretan Vam Bo\xc5\xbei\xc4\x87". Sudjeluje kao solist na brojnim festivalima zabavne glazbe. Kao autor i producent sura\xc4\x91uje s brojnim izvo\xc4\x91a\xc4\x8dima, a 1997.g. s grupom "E.N.I." i pjesmom "Probudi me" pobije\xc4\x91uje na "Dori" i sudjeluje na Eurosongu u Dublinu (Irska) gdje grupa E.N.I osvaja 17. mjesto.\n_START_SECTION_\nPovratak\n_START_PARAGRAPH_\nU rujnu 2012. godine na konferenciji za novinare utemeljitelj i autor pjesama Davor Tolja najavio je regionalnu turneju sastava "Denis & Denis", sa sada\xc5\xa1njim i biv\xc5\xa1im \xc4\x8dlanovima grupe, kojom su obilje\xc5\xbeili 30. godi\xc5\xa1njicu svog prvog nastupa odr\xc5\xbeanog 1982. godine._NEWLINE_Krajem 2013.g s pjeva\xc4\x8dicom Ruby Montanari Knez objavljuje novi album grupe "Denis & Denis" pod imenom "Restart".'